Dan Petrescu a fost sfătuit să-l transfere la CFR Cluj pe jucătorul lui Dinamo care a fost huiduit de fani în meciul de baraj cu Cskiszereda. Basarab Panduru consideră c Hakim Abdallah ar fi o soluţie excelentă pentru atacantul „Bursucului” din Gruia.
Hakim Abdallah a fost titular în duelul tur dintre Dinamo şi Cskiszereda, încheiat cu scorul de 2-0. Atacantul a fost schimbat în prelungiri, moment în care a fost huiduit de o parte din fanii „câinilor”, pentru ocaziile ratate pe Arena Naţională.
Dan Petrescu, sfătuit să-l transfere pe jucătorul lui Dinamo huiduit de fani
Deşi jocul lui Hakim Abdallah nu a fost pe placul fanilor lui Dinamo, Basarab Panduru a avut doar cuvinte de laudă la adresa acestuia. Fostul internaţional l-a propus chiar pe atacantul din Madagascar la CFR Cluj.
Panduru a evidenţiat faptul că Abdallah poate evolua atât pe poziţia de atacant, dar şi în banda dreaptă a atacului, iar în Gruia i-ar putea face concurenţă pe post lui Ciprian Deac.
„Mă uitam la Abdallah. Crezi că e jucător de CFR Cluj? Eu l-aş lua pe Abdallah, nu pe Safranko!
Joacă şi bandă pentru că are viteză, dar joacă şi vârf. Joacă şi extremă dreaptă, iar acolo îl ai pe Deac. Te baţi cu Deac. Uite, un atac Abdallah – Bîrligea – Otele crezi că arată rău?”, a declarat Basarab Panduru, conform orangesport.ro.
Hakim Abdallah a fost transferat de Dinamo la începutul sezonului, după ce îşi încheiase contractul cu Virton, formaţie din ligile inferioare din Belgia. Atacantul de 26 de ani a bifat 39 de meciuri pentru „câini”, reuşind să marcheze cinci goluri şi să ofere două pase decisive.
Ce a spus Dennis Politic despre un transfer de la Dinamo, după „dubla” de senzaţie cu Csikszereda
Dennis Politic a recunoscut că şi-ar dori un transfer în străinătate. Politic a marcat în minutele 46 şi 73. Golul doi al său în acest meci a fost unul absolut superb. Politic a driblat doi jucători înainte de a finaliza perfect, în vinclu.
„Mă bucur foarte mult pentru victorie, pentru echipă. Şi mă bucur şi în plan personal, că am marcat două goluri.
(n.r: despre al doilea gol, care a fost superb) A fost o fază instinctivă. Mi-a venit pe moment. Dar driblingul 1 la 1, pătrunderile le exersez mereu la antrenament. Am dat pe scurt, acolo am văzut spaţiu şi mă bucur că a intrat.
(n.r: Cât crezi că vei mai rămâne la Dinamo?) Sunt aici, sunt fericit să fiu aici. Încă jobul nu e terminat, mai avem un meci. De asta îmi pare rău că nu am dat mai multe goluri. M-am uitat în contract, dar nu despre asta vreau să vorbesc în seara asta.
Dacă voi fi aici sezonul viitor voi da tot ce pot. Deocamdată mă gândesc să joc la Dinamo şi, când va fi momentul să vină o echipă în străinătate, cred că oricine vrea asta.
(n.r.: despre şansele de a rămâne în Liga 1) 50%. Da, am obţinut un rezultat pozitiv, dar vom juca în deplasare, ştim că vor da totul. Vom merge foarte concentraţi”, a declarat Dennis Politic pentru digisport.ro, după Dinamo – Csikszereda 2-0.